Brittiläisestä jättiraportista selviää, että venäläisvakooja Aleksandr Litvinenko syytti Venäjän presidentti Vladimir Putinia pedofiliasta.

Brittiraportissa esitetään rajuja väitteitä Venäjän presidentistä. AP

Entinen Venäjän turvallisuuspalvelu FSB:n agentti Aleksandr Litvinenko myrkytettiin Lontoossa vuonna 2006. Arkistokuva vuodelta 1998. AP

Aleksandr Litvinenko arvosteli Putinia useita kertoja julkisuudessa. Heinäkuussa 2006 hän syytti presidenttiä pedofiliasta.

Tieto käy ilmi Litvinenkon murhatutkintaa johtaneen Robert Owenin laatimasta loppuraportista. 320-sivuisessa raportissa käydään läpi syitä, miksi venäläisvakooja murhattiin.

Raportissa kerrotaan, kuinka Litvinenko syytti uutistoimisto Chechenpressin verkkosivuilla julkaistussa kirjoituksessa Putinia pedofiiliksi sen jälkeen, kun tämä oli nostanut 5-vuotiaan Nikita-pojan paitaa ja suudellut tätä julkisesti vatsaan Kremlin pihalla vuonna 2006.

- Maailma oli shokissa. Kukaan ei ymmärtänyt, miksi Venäjän presidentti suuteli tuntematonta poikaa vatsaan, Litvinenko kirjoitti.

Litvinenko väitti, että selitys suudelmalle löytyy Putinin menneisyydestä ja " tyhjistä kohdista " Putinin elämäkerrassa.

Venäläisvakooja kertoi, että Vladimir Putin oli jäänyt videolla kiinni seksistä alaikäisten poikien kanssa, silloin kun tuleva presidentti oli vielä opiskelija.

Outo käänne

Valmistumisen jälkeen tiedustelupalvelu KGB:n Andropov-instituutista Putinia ei lähetetty työskentelemään ulkomaiseen tiedustelukomiteaan tai vakoilutehtäviin, mikä oli Litvinenkon mukaan outo käänne Putinin uralla, varsinkin siksi, että hän puhui sujuvaa saksaa.

- Miksi näin tapahtui Putinille?, kysyi Litvinenko tekstissään.

- Siksi, että juuri ennen valmistumistaan Putinin pomot saivat tietää hänen olevan pedofiili. Tätä sanoivat muutkin Putinin opiskeluaikana tunteneet.

Instituutin virkamiehet halusivat Litvinenkon mukaan välttää epämiellyttävän tutkinnan, eivätkä raportoineet asiasta. Putin lähetettiin alueellisen KGB:n palvelukseen Leningradiin (nykyinen Pietari). Putinista tuli myöhemmin myös Leningradin apulaispormestari.

Hävitti nauhan

Litvinenkon mukaan Putin tuhosi pedofiliatodisteet, kun hänestä tuli Venäjän federaation turvallisuuspalvelun (FSB) johtaja.

- Vuosien päästä Putinin valmistautuessa presidentiksi, hän hävitti kaikki salaisen palvelun keräämät materiaalit itsestään. Se ei ollut vaikeaa, koska hän oli turvallisuuspalvelun johtaja.

Litvinenkon mukaan Putin löysi myös videonauhat, joissa hän harrasti seksiä alaikäisten poikien kanssa.

Video oli nauhoitettu samassa moskovalaisessa asunnossa, jossa Venäjän yleinen syyttäjä Juri Skuratov oli kuvattu harrastamassa seksiä kahden prostituoidun kanssa. Myöhemmin kuuluisan skandaalin yhteydessä Putin kiristi Skuratovia näillä nauhoilla ja yritti saada tämän eroamaan.

Samaisessa keskustelussa Putin oli kertonut, että hänestäkin oli olemassa salainen seksinauha. Putin jätti kuitenkin Litvinenkon mukaan kertomatta, että hän harrasti nauhalla seksiä poikien kanssa, jotka olivat alaikäisiä. Skuratov joutui eroamaan tehtävästään seksiskandaalin takia.

Presidentti Putinin kovasanainen kriitikko, entinen Venäjän turvallisuuspalvelu FSB:n agentti Aleksandr Litvinenko myrkytettiin Lontoossa vuonna 2006.